પૌરાણિક કન્યાઓ અસ્ત્રશાસ્ત્ર ઉપરાંત વિવિધ પ્રકારનાં શાસ્ત્રોનું શિક્ષણ પ્રાપ્ત કરતી. શિવ મહાપુરાણની વૃંદા સ્વપ્નશાસ્ત્રમાં પારંગત હતી. તે શુભ-અશુભ સ્વપ્નનું અર્થઘટન કરી શકતી. એક વાર તેણે સ્વપ્નાં જોયું કે પોતાનો પતિ જલંધર પાડા પર બેઠેલો, તેલ ચોપડેલો, નગ્ન, કાળાં પુષ્પોના શણગારવાળો, માંસાહારી પ્રાણીઓથી સેવાયેલો, મસ્તકે મૂડંન કરેલો અને અંધકારથી ઘેરાયેલો દક્ષિણ દિશામાં જઈ રહ્યો છે તેમ જ પોતાનું શહેર પોતાની સાથે એકાએક સમુદ્રમાં ડૂબી રહ્યું છે. આવાં ઘણા દુષ્ટ સ્વપ્ન એણે રાત્રિના અંતે જોયાં. પછી વૃંદા જાગી. પોતાના સ્વપ્નનો વિચાર કરવા લાગી. એટલામાં ઉદય પામેલા સૂર્યને કાણાંવાળો અને કાંતિ વિનાનો જોયો. એણે જાણ્યું કે આ તો અનિષ્ટ છે. એટલે ભયથી વિહ્વળ બની રડવા લાગી.